Bly tuis tot Julie 2021, sê Facebook aan sy werkers | Netwerk24
Deur Reuters 07 Augustus 2020 11:22
Die maatskappy het al sy werknemers weens die koronaviruspandemie toestemming gegee om minstens tot Julie 2021 van die huis af te werk.
Facebook gee aan elke werknemer $1 000 om die nodige toerusting aan te skaf om doeltreffend van die huis af te kan werk.
Facebook sluit aan by verskeie ander tegnologiemaatskappye wat soortgelyke maatreëls ingestel het in 'n poging om die verspreiding van die koronavirus te help bekamp.
Die ingang na Facebook se hoofkantoor in Menlo Park, Kalifornië. Foto: Reuters
Google het in April gesê dat werknemers wat van die huis af kan werk dit tot minstens einde Junie 2021 kan doen.
Twitter het weer aangekondig sy werknemers kan vir ewig van die huis af werk indien hulle wil.
"Gegrond op die inligting van kundiges sowel as interne gesprekke oor die saak, sal ons werknemers toelaat om vrywillig tuis te bly tot Julie 2021," sê 'n woordvoerder van Facebook.
"Daarbenewens gee ons werknemers 'n ekstra $1 000 vir kantoorbehoeftes."
Facebook sal wel intussen begin om sy kantore weer te heropen in ooreenstemming met wat plaaslike owerhede toelaat en in gebiede waar die virus minder voorkom.
Dit is egter onwaarskynlik dat enige van sy kantore in Amerika of Suid-Amerika voor die einde van die jaar sal heropen weens die hoë getalle van infeksies.